b'\n_START_ARTICLE_\nNapoleons italienske konged\xc3\xb8mme\n_START_SECTION_\nTerritorium\n_START_PARAGRAPH_\nKonged\xc3\xb8mmet besto ved opprettelsen av det samme omr\xc3\xa5det som republikken, nemlig regionene Lombardia og Romagna, og utgjorde i hovedsak det som hadde v\xc3\xa6rt de \xc3\xb8sterrikske besittelsene i Nord-Italia. De vestlige regionene i Italia (Piemonte, Liguria, Parma) var en del av det franske keiserrike. Ved freden i Pressburg i desember 1805 m\xc3\xa5tte \xc3\x98sterrike ogs\xc3\xa5 avst\xc3\xa5 Veneto, Dalmatia og Istria til det italienske konged\xc3\xb8mmet._NEWLINE_Mellom 1807 og 1808 ble ogs\xc3\xa5 Toscana og Kirkestaten annektert, men dette ble ikke lagt til det italienske konged\xc3\xb8mmet, men direkte innlemmet i det franske keiserriket. Tidlig i 1809 ble provinsene Urbino, Ancona og Macerata overf\xc3\xb8rt fra det som hadde v\xc3\xa6rt Kirkestaten til konged\xc3\xb8mmet.'